《送赤土矶巡检徐白任满》
元代·丁鹤年

人生天地间，忠孝理最大。之子知所先，秉之若圭玠。

小试弓刀职，长怀襁褓恩。由来忠荩士，多出孝义门。

便便善辞令，济济习容止。忠孝苟不立，絺绣加犬豕。

羡子负才气，玉立当青春。一饭不遑暇，志在君与亲。

桓桓领壮夫，赫赫巡大邑。鸱张悉就擒，鼠窃亦屏息。

耕桑各按堵，老稚春风中。瓜期忽已届，入谒蓬莱宫。

车骑挽莫留，别我大江侧。临岐欲赠言，老病多惭德。

青云贤路开，俊乂俱登庸。自此跻膴仕，毋忘孝与忠。

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九天，丁鹤年精诚之心下达九泉。”